CELEX: 52017PC0549
Language: el
Date: 2017-09-25 00:00:00
Title: Σύσταση για ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την έγκριση της σύναψης, από την Επιτροπή, εξ ονόματος της Ευρωπαϊκής Κοινότητας Ατομικής Ενέργειας, της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Αρμενίας, αφετέρου

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 25.9.2017
            COM(2017) 549 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την έγκριση της σύναψης, από την Επιτροπή, εξ ονόματος της Ευρωπαϊκής Κοινότητας Ατομικής Ενέργειας, της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Αρμενίας, αφετέρου
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
            
               1.
                     ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η παρούσα πρόταση συντάχθηκε ενόψει της προβλεπόμενης υπογραφής, προσωρινής εφαρμογής και σύναψης της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Αρμενίας, αφετέρου, (εφεξής «συμφωνία»). Έχει σχεδιαστεί για να καταστεί δυνατή η έγκριση από το Συμβούλιο της σύναψης της εν λόγω συμφωνίας εκ μέρους της Επιτροπής, εξ ονόματος της Ευρωπαϊκής Κοινότητας Ατομικής Ενέργειας (ΕΚΑΕ).
            
            
               Η ΕΚΑΕ είναι επίσης μέρος της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Αρμενίας, αφετέρου. Για τον λόγο αυτό, η Επιτροπή υποβάλλει χωριστή σύσταση προκειμένου να εγκρίνει το Συμβούλιο τη σύναψη, εκ μέρους της Επιτροπής, των μερών της συμφωνίας που εμπίπτουν στη Συνθήκη για την ίδρυση της Ευρωπαϊκής Κοινότητας Ατομικής Ενέργειας (ΕΚΑΕ).
            
            
               Η διαδικασία για την υπογραφή και τη σύναψη διεθνών συμφωνιών από την ΕΚΑΕ διαφέρει από εκείνη που εφαρμόζεται στην ΕΕ. Ειδικότερα, το άρθρο 101 της Συνθήκης ΕΚΑΕ ορίζει ότι οι εν λόγω συμφωνίες πρέπει να συνάπτονται από την Επιτροπή με την έγκριση του Συμβουλίου. Ως εκ τούτου, είναι αναγκαίο το Συμβούλιο να εκδώσει δύο χωριστές αποφάσεις για την υπογραφή και τη σύναψη της συμφωνίας, μία που θα ισχύει για την ΕΕ, και μία που θα ισχύει για την ΕΚΑΕ.
            
            
               Η Επιτροπή συνιστά στο Συμβούλιο να εγκρίνει τη σύναψη της συμφωνίας, εξ ονόματος της ΕΚΑΕ, σύμφωνα με το άρθρο 101 δεύτερο εδάφιο της Συνθήκης.
            
            
               Μετά την έγκριση του Συμβουλίου και την έκδοση κατάλληλης απόφασης από την Επιτροπή, η Επιτροπή θα είναι σε θέση να υπογράψει και να συνάψει τη συμφωνία εξ ονόματος της ΕΚΑΕ.
            
            
               2.
                     ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               Η Επιτροπή συνιστά στο Συμβούλιο να εγκρίνει, σύμφωνα με το άρθρο 101 δεύτερο εδάφιο της Συνθήκης ΕΚΑΕ, τη σύναψη της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Αρμενίας, αφετέρου, όσον αφορά τα θέματα που εμπίπτουν στο πεδίο αρμοδιοτήτων της ΕΚΑΕ.
            
            
               Η συνημμένη πρόταση, μαζί με την απόφαση της Επιτροπής σχετικά με τη σύναψη, αποτελεί τη νομική πράξη για τη σύναψη της συνολικής και ενισχυμένης συμφωνίας εταιρικής σχέσης, εξ ονόματος της ΕΚΑΕ.
            
            
               Το άρθρο 102 της Συνθήκης Ευρατόμ ορίζει ότι μία συμφωνία δύναται να τεθεί σε ισχύ για την ΕΚΑΕ μόνον αφού κοινοποιηθεί προς την Επιτροπή εκ μέρους των κρατών μελών ότι η συμφωνία αυτή ετέθη σε ισχύ σύμφωνα με τις διατάξεις του εσωτερικού τους δικαίου.
            
            
            
               Σύσταση για
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με την έγκριση της σύναψης, από την Επιτροπή, εξ ονόματος της Ευρωπαϊκής Κοινότητας Ατομικής Ενέργειας, της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Αρμενίας, αφετέρου
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 101 δεύτερο εδάφιο,
            
            
               Έχοντας υπόψη τη σύσταση της Επιτροπής,
            
         
         
            
               Εκτιμώντας τα ακόλουθα:
            
            
               (1)Στις 29 Σεπτεμβρίου 2015, το Συμβούλιο εξέδωσε αποφάσεις με τις οποίες εξουσιοδοτούνται η Ευρωπαϊκή Επιτροπή και η Ύπατη Εκπρόσωπος της Ένωσης για θέματα Εξωτερικής Πολιτικής και Πολιτικής Ασφαλείας να διαπραγματευτούν συμφωνία-πλαίσιο μεταξύ της Ευρωπαϊκής Ένωσης και της Αρμενίας.
            
            
               (2)Οι διαπραγματεύσεις για τη συμφωνία άρχισαν στις 7 Δεκεμβρίου 2015 και η Ευρωπαϊκή Ένωση και η Αρμενία μονογράφησαν τη συμφωνία στις 21 Μαρτίου 2017.
            
            
               (3)Η Επιτροπή προτείνει στο Συμβούλιο να υπογράψει τη συμφωνία εξ ονόματος της Ένωσης και να επιτρέψει την προσωρινή εφαρμογή της, δυνάμει του άρθρου 385 της συμφωνίας, εν αναμονή της σύναψής της σε μεταγενέστερη ημερομηνία.
            
            
               (4)Η συμφωνία καλύπτει, επίσης, θέματα που εμπίπτουν στις αρμοδιότητες της Ευρατόμ, και συγκεκριμένα τα άρθρα 42-44.
            
            
               (5)Η υπογραφή και η σύναψη της συμφωνίας υπόκεινται σε χωριστή διαδικασία όσον αφορά τα θέματα που εμπίπτουν στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης.
            
            
               (6)Συνεπώς, η συμφωνία θα πρέπει επίσης να συναφθεί εξ ονόματος της Ευρωπαϊκής Κοινότητας Ατομικής Ενέργειας όσον αφορά τα θέματα που εμπίπτουν στη Συνθήκη Ευρατόμ.
            
            
               (7)Το άρθρο 102 της Συνθήκης Ευρατόμ ορίζει ότι η συμφωνία δύναται να τεθεί σε ισχύ για την Ευρωπαϊκή Κοινότητα Ατομικής Ενέργειας μόνον αφού κοινοποιηθεί προς την Ευρωπαϊκή Επιτροπή εκ μέρους των κρατών μελών ότι η συμφωνία αυτή ετέθη σε ισχύ σύμφωνα με τις διατάξεις του εσωτερικού τους δικαίου.
            
            
               (8)Η σύναψη της συμφωνίας από την Ευρωπαϊκή Επιτροπή, εξ ονόματος της Ευρωπαϊκής Κοινότητας Ατομικής Ενέργειας, θα πρέπει να εγκριθεί,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Εγκρίνεται η σύναψη, από την Ευρωπαϊκή Επιτροπή, εξ ονόματος της Ευρωπαϊκής Κοινότητας Ατομικής Ενέργειας, της συνολικής και ενισχυμένης συμφωνίας εταιρικής σχέσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Αρμενίας, αφετέρου, συμπεριλαμβανομένης της προσωρινής εφαρμογής της.
            
            
               Άρθρο 2
            
            
               Η παρούσα απόφαση αρχίζει να ισχύει την επομένη της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος